[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.11.2007

COM(2007) 742 végleges

2007/0261 (ACC)

Javaslat:

A TANÁCS RENDELETE

egyes gabonafélékre vonatkozó behozatali vámoknak a 2007/2008 gazdasági év tekintetében történő ideiglenes felfüggesztéséről

(a Bizottság előterjesztése)

INDOKOLÁS

1. A JAVASLAT HÁTTERE

- A javaslat indokai és célkitűzései

Válaszképpen az Európai Unió gabonapiacain tapasztalható feszültségre, e javaslat célkitűzése a közösségi piac gabonaellátásának elősegítése a harmadik országokból származó behozatal megkönnyítésével.

Ez a javaslat válaszcselekvés a szerény európai terméssel, valamint a magas közösségi és világpiaci árakkal szemben. Bár a határokon alkalmazott vámvédelem jelenlegi szintje a gabonafélék tekintetében viszonylag alacsony, néhány fontos gabonafélére továbbra is vonatkoznak behozatali vámok, ami az Európai Unió piacának egyensúlyát hivatott biztosítani.

- Általános háttér

1.1. Folyamatok a gabonafélék világpiacán

A Nemzetközi Gabonatanács szerint 2007/2008-ban a világszintű gabonafogyasztás (1 669 millió tonna) már harmadik éve haladhatja meg a világ gabonatermelésének (1 655 millió tonna) szintjét. Az északi féltekén tapasztalt, a búzatermesztés szempontjából kedvezőtlen nyári időjárási viszonyok, valamint az ausztráliai aszály következtében a várható világszintű búzatermelést 601 millió tonnával csökkent, míg az amerikai egyesült államokbeli kivételes termésnek köszönhetően a világszintű kukoricatermelés 766 millió tonnás rekordszintet ért el. A gabonafélék iránti világpiaci kereslet strukturális növekedést mutat egyrészről a bioüzemanyagok előállításának fejlődése, másrészről a feltörekvő gazdaságokban tapasztalható életszínvonal-emelkedés miatt, mely utóbbi a baromfi- és sertéshús nagyobb mennyiségben való fogyasztását vonja maga után, ami keresletet támaszt a gabonafélék iránt. Tekintettel a növekvő világpiaci keresletre, a 2007/2008-as gazdasági év végére a világ készletei az 1979/1980-as gazdasági év óta a legalacsonyabb szintet érik el. A szóban forgó készleteket a búza esetében 107 millió tonnára becsülik, amelyből 25 millió tonna található az öt legfőbb exportőr országban, szemben a 2006/2007-es gazdasági év végén kimutatott 118 millió, illetve 38 millió tonnával.

[pic]

A világszinten rendelkezésre álló mennyiségek csökkenése révén a (kiviteli) gabonaárfolyamok a búza esetében a 2007/2008-as gazdasági év eleje óta erős emelkedést mutatnak, a 2007. szeptember végi világpiaci árfolyamok mintegy 50%-os növekedés után 360 USD/t FOB körül vannak. Az északi féltekét a búzatermesztés és különösen az európai terméshozamok és minőség szempontjából kedvezőtlenül érintő nyári időjárás következményei ellenére fennmaradt az importőrök által támasztott nagy kereslet, az importőrök ugyanis az emelkedő világpiaci árak mellett is megpróbálták kielégíteni szükségleteiket. A magas árak ellenére a hagyományos importőrök előre vásároltak, félve a későbbi áremelkedésektől. A 2007/2008-as gazdasági év kezdete óta Észak-Afrika, a Közel-Kelet és India vásárolt jelentős mennyiségeket legfőképpen amerikai és orosz piacokról: az Amerikai Egyesült Államok kiviteli kötelezettségvállalásai már szeptember elején elérték az USDA által az egész gazdasági évre előrejelzett kivitel 60%-át.

A búza értékének jelentős emelkedése és a határozott exportkereslet mellett a világ takarmányárpa-piacai is meglódultak. 2007. szeptember végén a fekete-tengeri kiviteli árak elérték a 314 USD/t FOB árat, ami 30%-os növekedést jelent a gazdasági év elejéhez képest.

Annak ellenére, hogy az amerikai kukoricatermés várhatóan nagyobbnak bizonyul az eredetileg vártnál, ennek a gabonafélének is emelkedtek a világpiaci exportárai. Az amerikai árfolyamok 2007. szeptember végére a gazdasági év elejéhez képest 20%-kal növekedtek, és így 180 USD/t FOB körül mozogtak. Argentínában az Up River kiviteli árfolyamok 2007. szeptember végére 30%-os növekedést, 180 USD/t FOB körüli szintet értek el. Míg az árakat magasan tartotta a tartós kereslet, a piaci szereplőknek sikerült még feljebb tornászniuk őket a brazíliai kiviteli árfolyamok meredek emelkedése miatt, ahol is a FOB-árak – legfőképpen az EU-nak köszönhetően – átlépték a 200 USD/t küszöböt.

1.2. A gabonapiac helyzete az Európai Unióban

A 2007/2008-as gazdasági év induló készletei 13 millió tonnával voltak kisebbek, mint a megelőző gazdasági évben. Ez a jelentős csökkenés két tényező együttes hatásának következménye: egyrészről a 2006/2007-es szerény gabonatermés játszott benne közre, másrészről az a jelenség, hogy a közösségi intervenciós készletek az említett gazdasági év során nagymértékben apadtak. Így különösen a belső piac szükségleteinek kielégítése érdekében az intervenciós készletekből több mint 8 millió tonna gabonafélét (3,1 millió tonna búzát, 3,4 millió tonna kukoricát, 1,4 millió tonna árpát és körülbelül 395 000 tonna rozst) értékesítettek a 2006/2007-os gazdasági év során. A közösségi intervenciós készletek a 2007/2008-as gazdasági év elején 2,4 millió tonnát tettek ki, és főként magyar kukoricából álltak.

Ami a 2007. évben betakarított termést illeti, az Európai Unió nyugati részén – különösen Franciaországban, Németországban és az Egyesült Királyságban – a sok csapadék lerontotta a szalmaszárú gabonafélék termésének minőségét. Közép- és Kelet-Európában (Románia, Bulgária és Magyarország) a gyakori hőség (kivételesen magas hőmérséklet és csapadékhiány) érintette hátrányosan a vetések termőképességét. Csak az Ibériai-félszigeten és a Balti-tenger partján elhelyezkedő országokban mutatkoztak olyan időjárási körülmények, amelyek kedvező hatással voltak a gabonaültetvényekre. Összességében, az EU-ban betakarított gabona mennyiségét jelenleg 258 millió tonnára becsülik, ami a 2006/2007-es szerénynek mondható terméshez képest is 8 millió tonnás, azaz 3%-os visszaesését jelent.

Az európai termelés tehát akkor csökken, amikor már eleve alacsonyak az EU-készletek. Következésképpen a 2007/2008-as gazdasági évben az Európai Uniónak többet kell importálnia, mint a 2006/2007-es gazdasági évben. Bár az EU hagyományosan nettó exportőr, a jelenlegi 2007/2008-as gazdasági évben 2,5 millió tonna[1] erejéig nettó importőrré válik, míg az EU-kivitel változatlan ütemben folyik.

Az európai gabonapiacokon a 2007/2008-as gazdasági év kezdete óta az árak látványos emelkedését lehetett tapasztalni. Az emelkedés mind számszerűleg, mind a piaci és az intervenciós ár (101,3 EUR/t) között mutatkozó kivételesen nagy eltérés tekintetében jelentős. A feszültség a szalmaszárú gabonafélékét és a kukoricát egyaránt érinti. A vázolt helyzet a közösségi közönségesbúza- és kukoricakészletek korlátozottságának, a várakozásoktól elmaradó minőségnek, valamint a – jelenleg csupán 0,5 millió tonnás – közösségi intervenciós készletek kimerülésének következménye.

[pic]

A kenyérbúza ára Rouenban az új gazdasági év kezdete, 2007. július 2. óta emelkedik (akkor 179 EUR/t volt), és 2007. szeptember elejére elérte a 300 EUR/t-t. Németországban a kenyérbúza már augusztus közepén 70%-kal drágább volt, mint az előző évben. Európában elsősorban Franciaországban, Németországban, az Egyesült Királyságban, Lengyelországban és Romániában termesztenek közönséges búzát. Az éves kivitel általában 12-14 millió tonna körül van, és legfőképpen az észak-afrikai országokba irányul. Az éves behozatal mintegy 5 millió tonna, amelyből 1,5 millió tonna kiváló minőségű közönséges búza Észak-Amerikából származik. A fennmaradó mennyiséget – a főleg a fekete-tengeri országokból származó – közepes és gyenge minőségű búza teszi ki.

[pic]

A takarmányárpa árfolyamának növekedése követte a búzáét. A francia piacon a takarmányárpa ára több mint kétszeresére emelkedett 2006 nyarához képest, a roueni jegyzési ár 2007. szeptember végén 270 EUR/t volt. Az árpatermelés elsősorban Németországban, Franciaországban, Spanyolországban, az Egyesült Királyságban, Dániában és Lengyelországban folyik. Az éves kivitel hagyományosan 6 millió tonna körül alakul, és főként Szaúd-Arábiába irányul. Az éves behozatal elhanyagolható, kevesebb, mint 0,5 millió tonna.

[pic]

Az árpa magas ára növelte a takarmányozási célú kukorica iránti keresletet. A bayonne-i kukoricaár ugyanezt a tendenciát követi: az új gazdasági év kezdete, 2007. július 2. óta (183 EUR/t) emelkedik, és 2007. szeptember közepére elérte a 255 EUR/t-t. A kukoricatermelés elsősorban Franciaországban, Olaszországban, Magyarországon, Romániában és Lengyelországban folyik. A szemes kukorica éves kivitele általában kis mennyiséget, körülbelül 0,5 millió tonnát érint. Az éves behozatal 3-4 millió tonna, amely főleg Dél-Amerikából, Ukrajnából és – újabban – Szerbiából származik.

- Hatályos rendelkezések a javaslat területén

A GATT keretében a gabonafélékre alkalmazott vámtételek a következők:

Termék | Vámtétel |

Durumbúza | 148 EUR/tonna |

Közönséges búza | 95 EUR/tonna |

Rozs | 93 EUR/tonna |

Árpa | 93 EUR/tonna |

Zab | 89 EUR/tonna |

Kukorica (kivéve a vetőmagot és egyes hibrideket) | 94 EUR/tonna |

Cirok | 94 EUR/tonna |

Hajdina | 37 EUR/tonna |

Köles | 56 EUR/tonna |

Tritikálé | 93 EUR/tonna |

Az EU a GATT megállapodás keretében egységesítette valamennyi gabonafélére alkalmazott vámjait. A vámok – az Amerikai Egyesült Államokkal kötött Blair House megállapodáshoz igazodva – a GATT-hoz csatolt engedményes lista 6. jegyzetében (Headnote 6) meghatározott részletszabályokat követik. Ez az árpa, illetve a közepes és a gyenge minőségű búza esetét kivéve annyit tesz, hogy a vámokat az egyértelműen meghatározott egyes gabonafélékre alkalmazott világpiaci referenciaárak alapján rögzítik.

A vámtétel a havi emeléseket magában foglaló, a gabonafélékre érvényes közösségi intervenciós ár 1,55-szorosa és egy reprezentatív CIF Rotterdam behozatali gabonaár különbsége.

A fenti módon kiszámított vámtétel jelenleg 0 EUR/t a durumbúza, a kiváló minőségű közönséges búza, a rozs és a cirok esetében. Mivel az amerikai piacon a kukorica referenciaára igencsak labilis, a kukoricára alkalmazandó vámtétel a 2007/2008-as gazdasági év kezdete óta erősen ingadozott: a legmagasabb16,21 EUR/t és a 2007. október 1-jétól érvényes 0 EUR/t között.

Az árpa, valamint a közepes és a gyenge minőségű közönséges búza behozatala 2002 óta vámkontingensekhez igazodik. E kontingensek keretein kívül a fenti két gabonaféle esetében 93 EUR/t, illetve 95 EUR/t legnagyobb vámtétel alkalmazható.

A közepes és a gyenge minőségű közönséges búza éves vámkontingense 2 989 240 tonna nagyságú, amely egyrészt magában foglal egy 572 000 tonna nagyságú, az Amerikai Egyesült Államok részére fenntartott külön kontingenst, másrészt egy 38 853 tonna nagyságú kontingenst a Kanadából származó behozatal céljára. A fennmaradó 2 378 387 tonna negyedéves időszakonként kerül megnyitásra harmadik országok számára. A kontingensek alá tartozó behozatalt terhelő vám összege tonnánként 12 EUR/t.

Az alábbi táblázat mutatja a közönséges búzára vonatkozó három alkontingens keretében teljesített kivitel alakulását a 2007-es év eleje óta:

I. alkontingens | II. alkontingens | III. alkontingens |

Kontingens (tonna) | 572 000 | 38 853 | 2 378 387 |

Teljesítés 2007-ben (tonna) | 191 378 | 38 800 | 900 390 |

Teljesítés (%) | 33,5 | 99,9 | 37,9 |

Rendelkezésre álló mennyiség (tonna) | 380 622 | 53 | 1 477 997 |

Az árpa esetében egy 306 215 tonnás éves kontingens van érvényben 16 EUR/t összegű vám alkalmazásával. Egy másik, sörárpára vonatkozó 50 000 tonnás kontingenst is nyílt 8 EUR/t vám mellett.

Az alábbi táblázat mutatja a kétféle árpára vonatkozó kontingens keretében teljesített kivitel alakulását a 2007-es év eleje óta.

árpa | sörárpa |

Kontingens (tonna) | 306 215 | 50 000 |

Teljesítés 2007-ben | 103 708 | 0 |

Teljesítés (%) | 33,9 | 0 |

Rendelkezésre álló mennyiség (tonna) | 202 507 | 50 000 |

2006-ban, a tíz új tagállam csatlakozási tárgyalásait követően egy erga omnes hatályú nulla vámtételű kontingens került megnyitásra 242 074 tonna kukoricára. A 2007-re megnyitott kontingenst teljes mértékben felhasználták.

A Spanyolországba és a Portugáliába behozott kukorica és cirok a két ország EU-csatlakozása óta csökkentett behozatali vám alá esik. Az EU és az Amerikai Egyesült Államok között olyan megállapodás született, amely lehetővé teszi harmadik országokból származó meghatározott mennyiségű kukorica és cirok csökkentett vámtétel (visszatérítés) melletti behozatalát, így kártalanítva az Amerikai Egyesült Államokat az ibériai-félszigeti piacok elvesztéséért. A hatályos megállapodás éves szinten 2 millió tonna kukorica és 300 000 tonna cirok spanyolországi importjára vonatkozik. A fenti mennyiségek csökkennek az ugyanazon évben Spanyolországba importált egyes gabonahelyettesítő termékek (keményítőgyártás melléktermékei, kukoricaglutén-takarmányok, citruspépek) mennyiségével. A Portugáliába behozott kukorica tekintetében szintén megállapodás született egy 500 000 tonnás kontingensről (a vám úgy van meghatározva, hogy 50 EUR/t legmagasabb érték mellett garantálja a kontingens teljes kihasználását). A vámok alacsony szintjének és a kukoricaimport állandó ütemének köszönhetően a 2007-es év során nem került sor visszatérítésre.

- Összhang az Unió egyéb szakpolitikáival és célkitűzéseivel

Nem alkalmazandó.

2. KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT

- Konzultáció az érdekelt felekkel

Nem alkalmazandó.

- Szakvélemények összegyűjtése és felhasználása

Nem alkalmazandó.

- Hatásvizsgálat

Az intézkedés átmeneti jellegére figyelemmel nem alkalmazandó.

3. A JAVASLAT JOGI ELEMEI

- A javasolt fellépés összefoglalása

Ez a javaslat egyes gabonafélékre alkalmazott behozatali vámok felfüggesztésére irányul mind a csökkentett vámtételek melletti, mind az általános szabályok szerinti behozatal esetében.

Ez a felfüggesztési intézkedés a 2007/2008-as gazdasági évre korlátozódik, és szükség esetén haladéktalanul feloldható. Ezért célszerű biztosítani a Bizottság részére annak lehetőségét, hogy amint azt a piaci helyzet indokolttá teszi, meghozza a szükséges intézkedéseket a vámok visszaállítása érdekében, és meghatározza azokat a szempontokat, amelyek alapján egy adott helyzetet az 1784/2003/EK rendelet 25. cikke (Gabonapiaci Irányítóbizottság) alkalmazásával ilyennek kell tekinteni.

- Jogalap

Az Európai Közösséget létrehozó szerződés és különösen annak 26. és 133. cikke.

- A szubszidiaritás elve

A javaslat tárgya a Közösség kizárólagos hatáskörébe tartozik. A szubszidiaritás elve ennélfogva nem alkalmazandó.

- Az arányosság elve

Nem alkalmazandó.

- Az eszközök megválasztása

A javasolt jogi eszköz: rendelet.Más eszközök nem lennének megfelelők a következő okok miatt:egy meglévő rendelet egyik rendelkezése alkalmazásának ideiglenes felfüggesztéséről van szó.

4. KÖLTSÉGVETÉSI VONZATOK

A becslések szerint az intézkedés a saját forrásokat (miután a tagállamok 25%-ot visszatartottak) a 2007-es költségvetési évben körülbelül 2,9 millió euróval, a 2008-as költségvetési évben pedig 17,6 millió euróval csökkenti.

2007/0261 (ACC)

Javaslat:

A TANÁCS RENDELETE

egyes gabonafélékre vonatkozó behozatali vámoknak a 2007/2008 gazdasági év tekintetében történő ideiglenes felfüggesztéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 26. cikkére és 133. cikkének (4) bekezdésére,

tekintettel a Bizottság javaslatára,

mivel:

1. A gabonafélék piacának közös szervezéséről szóló, 2003. szeptember 29-i 1784/2003/EK tanácsi rendelet[2] a behozatal esetleges kedvezőtlen hatásainak kiküszöbölésére védelmi rendszert vezet be, amelynek célja különösen a közösségi piac stabilizálása.

2. A Kereskedelmi Világszervezet (WTO) megállapodásainak hatálya alá tartozó mezőgazdasági termékekre vonatkozó vámok általános esetben a közös vámtarifában szerepelnek. Egyes gabonafélék esetében azonban a Szerződéssel összhangban kötött nemzetközi megállapodásokban vagy a Tanács egyéb jogi aktusaiban előírt vámkontingensek keretében teljesített behozatalra egyedi vámtételek alkalmazandók.

3. A világpiaci keresletnek a feltörekvő gazdaságokban tapasztalható javuló életszínvonalhoz, valamint a bioüzemanyag-előállítás fejlődéséhez kapcsolódó strukturális növekedése okán a világ gabonakészletei a 2007/2008-as gazdasági év végére már harmadik éve mutatnak csökkenést, és az 1979/1980-as gazdasági év óta várhatóan ekkor lesznek a legalacsonyabb szinten. Ilyen körülmények között a világpiaci gabonaárak a 2007/2008-as gazdasági év eleje óta erős emelkedést mutatnak; ez a növekedés a közönséges búza esetében 50%-os, az árpa esetében 30%-os, a kukorica esetében 20-30%-os.

4. A tagállamok többségében tapasztalt kedvezőtlen időjárási viszonyok miatt a 2007/2008-as gazdasági év gabonatermelését 258 millió tonnára becsülik, amely a 2006/2007-es gazdasági évben betakarított, szerénynek számító terméshez képest is 8 millió tonna (3%) csökkenést jelent. A közösségi termelés e csökkenése különösen a közönséges búzát és a kukoricát érinti, de hatással van a gabonaágazat egészére, és nehézségeket okoz a közösségi piac kiegyensúlyozott ellátása tekintetében. Ez az egyensúlyhiány – tekintettel a Közösség különböző régióiban termelt gabona minősége és mennyisége tekintetében tapasztalható eltérésekre és a gazdálkodók magatartásának ebből következő módosulására a rendelkezésre álló különböző gabonafélék felhasználása tekintetében – különösen a takarmánygabonát érinti. A világméretű termeléscsökkenést nem ellensúlyozza az árpa-, a rozs- és a zabtermelés helyenkénti növekedése.

5. A közösségi gabonapiacokon a 2007/2008-as gazdasági év kezdete óta látványos áremelkedést lehetett tapasztalni. Az emelkedés mind számszerűleg, mind a piaci és az intervenciós ár közötti kivételesen nagy eltérés tekintetében jelentősnek mondható. A szalmaszárú gabonafélék és a kukorica esetében egyaránt feszültnek számít a helyzet. A 2007/2008-as gazdasági év kezdete óta a kenyérbúza ára Rouenban 179 EUR/t-ról indulva 2007. szeptember elejére megközelítette a 300 EUR/t-t, míg a takarmányárpa ára Rouenban 2006 nyarához képest több mint kétszeresére nőtt, és így 2007. szeptember végére elérte a 270 EUR/t-t. A sörárpa ára is komoly emelkedést mutatott, 2007. szeptember végére megközelítette a 310 EUR/t-t. A bayonne-i francia kukorica ugyanezt a tendenciát követte, és a gazdasági év elején 183 EUR/t-ról indulva 2007. szeptember közepén érte el a legmagasabb, 255 EUR/t értéket. A vázolt helyzet a közösségi közönségesbúza- és kukoricakészletek korlátozottságának, a közepes minőségnek, valamint a – jelenleg 500 000 tonnát el nem érő – közösségi intervenciós készletek kimerülésének a következménye.

6. Az erősen feszült piaci helyzetre adott válaszként helyénvaló javítani a közösségi piac gabonaellátásának feltételeit, és e célból egyes gabonafélék esetében rendelkezni a behozatali vámok felfüggesztéséről mind a csökkentett vámtételű vámkontingensek, mind az általános szabályok alá eső behozatal esetében. Célszerű azonban ezen intézkedések alkalmazását a 2007/2008-as gazdasági évre korlátozni.

7. Mindamellett lehetőséget kell biztosítani arra, hogy ezt az intézkedést a Közösség piacán bekövetkező zavar vagy zavarral fenyegető helyzet előfordulása esetén haladéktalanul fel lehessen oldani. Ezért célszerű biztosítani a Bizottság részére annak lehetőségét, hogy amint azt a piaci helyzet indokolttá teszi, meghozza a szükséges intézkedéseket a vámok visszaállítása érdekében, továbbá célszerű meghatározni azokat a szempontokat, amelyek alapján egy adott helyzetet ilyennek kell tekinteni.

8. Ezeket az intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[3] összhangban kell elfogadni,

ELFOGADTA EZT A RENDELETET:

1. cikk

(1) A Tanács a 1001 90 99, a 1001 10, a 1002 00 00, a 1003 00, a 1005 90 00, a 1007 00 90 és a 1008 KN-kódok alá tartozó termékekre vonatkozó behozatali vámok alkalmazását az 1784/2003/EK rendelet 9. cikkének megfelelően az általános szabályok szerint teljesített, valamint az említett rendelet 12. cikkével összhangban megnyitott, csökkentett vámtételű vámkontingensek alapján teljesített összes behozatal tekintetében 2008. június 30-ig felfüggeszti.

(2) A Bizottság az 1784/2003/EK rendelet 10. cikkében meghatározott szintekig és az ott előírt feltételek tiszteletben tartásával jogosult a vámok visszaállítására abban az esetben, ha az (1) bekezdésben említett termékek valamelyikének Közösségen kívüli FOB exportára a közösségi kikötőkben az intervenciós ár 180%-a alá, illetve azon termékek esetében, amelyeknek nincs intervenciós ára, a 101,3 EUR/t ár 180%-a alá csökken.

(3) E rendelet végrehajtásának részletes szabályait szükség esetén az 1784/2003/EK rendelet 25. cikkének (2) bekezdésében meghatározott eljárással összhangban kell elfogadni.

2. cikk

Ez a rendelet az Európai Unió Hivatalos Lapjában történő kihirdetését követő hetedik napon lép hatályba.

Rendelkezéseit a kihirdetés napján vagy azt követően kiadott behozatali engedélyek alapján teljesített behozatalokra kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

PÉNZÜGYI KIMUTATÁS |

1. | KÖLTSÉGVETÉSI MEGNEVEZÉS: 10. alcím – Mezőgazdasági vámok | ELŐIRÁNYZATOK 2007. évi költségvetés: 1 486,7 millió EUR 2008-es előzetes költségvetési tervezet: 1 683,2 millió EUR |

2. | CÍM: A Tanács rendelete egyes gabonafélékre vonatkozó behozatali vámoknak a 2007/2008 gazdasági év tekintetében történő ideiglenes felfüggesztéséről |

3. | JOGALAP: A Szerződés 26. és 133. cikke |

4. | CÉLKITŰZÉSEK: Az intézkedés célkitűzése a közösségi piac gabonaellátásának elősegítése a harmadik országokból történő behozatal megkönnyítésével. |

5. | PÉNZÜGYI KIHATÁSOK | 12 HÓNAPOS IDŐSZAK (millió EUR) | FOLYÓ PÉNZÜGYI ÉV 2007 (millió EUR) | KÖVETKEZŐ PÉNZÜGYI ÉV 2008 (millió EUR) |

5.0 | KIADÁSOK – AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) – A NEMZETI HATÓSÁGOK TERHÉRE – EGYÉB | – | – | – |

5.1 | BEVÉTELEK – AZ EK SAJÁT FORRÁSAI (LEFÖLÖZÉSEK/VÁMOK) – NEMZETI SZINTŰ BEVÉTELEK | – | –2,9 | –17,6 |

2009 | 2010 | 2011 | 2012 |

5.0.1 | KIADÁSI ELŐIRÁNYZAT |

5.1.1 | BEVÉTELI ELŐIRÁNYZAT |

5.2 | SZÁMÍTÁS MÓDJA: |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN NEM |

6.3 | SZÜKSÉG LESZ-E ELŐIRÁNYZATOK BEVEZETÉSÉRE JÖVŐBENI KÖLTSÉGVETÉSEKBE? | IGEN NEM |

ÉSZREVÉTELEK: A bevételi oldalról nézve, és a status quo forgatókönyvhöz, azaz ahhoz viszonyítva, hogy mi történne a javaslat elfogadása nélkül, a becslések szerint az intézkedés a saját forrásokat (miután a tagállamok 25%-ot visszatartottak) a 2007-es költségvetési évben körülbelül 2,9 millió euróval, a 2008-as költségvetési évben pedig 17,6 millió euróval csökkenti. A kiadási oldalról nézve az intézkedésnek nincs kihatása, mivel a javaslat célja egy hátrányos helyzet orvoslása, ezért nem eredményezhet intervenciót annak ellenére sem, hogy a belső piacon a gabonafélék várhatóan nagyobb mennyiségben fognak rendelkezésre állni. |

[1] A 2007. október 10-i állapot szerint.

[2] HL L 270., 2003.10.21., 78. o. A legutóbb a 735/2007/EK rendelettel (HL L 169., 2007.6.29., 6. o.) módosított rendelet.

[3] HL L 184., 1999.7.17., 23. o. A 2006/512/EK határozattal (HL L 200., 2006.7.22. 11. o.) módosított határozat.